Gerhard Karner, ministrul austriac de Interne, se menține în linia enunțată deja de cancelarul austriac Karl Nehammer, așteptat a București săptămâna aceasta, la Congresul Partidului Popular European (PPE).
Nu ne vom grăbi cu o decizie privind aderarea deplină a României și Bulgariei la Schengen, spune acesta, spulberând orice urmă de speranță privind aderarea României la Schengen.
Karner a declarat că țara sa va analiza efectele intrării României și Bulgariei în Schengen cu frontierele aeriene și maritime, înainte de a decide privind o eventuală intrare a celor două țări și cu granițele terestre, arată B1Tv.
După lungi negocieri cu Sofia și București, am ajuns la un compromis la sfârșitul anului trecut, dar încă nu știm cum va funcționa Schengen de la sfârșitul lunii martie; orice altceva ar fi pripit și contraproductiv, a mai spus Karner potrivit radioului public bulgar, citat de G4Media.
Comisia Europeană presează Austria să renunțe la opoziție și să accepte intrarea celor două state în Schengen cu drepturi depline.
Răspunsul Vienei este inflexibil, ea pretinde ca ambele țări să primească înapoi refugiații înregistrați care locuiesc în prezent în Austria și să garanteze securitatea la frontierele externe ale UE.
"Aproape două treimi din cererile de statut în țara noastră provin de la cetățeni din aceste două țări", a mai spus ministrul austriac de Interne, care e reprezentant al Partidului Popular conservator.
În schimb, Verzii, partenerii de coaliție ai conservatorilor, au transmis că declarațiile lui Karner nu reflectă poziția guvernului de la Viena.
Între timp, Comisia Europeană, România și Bulgaria au lansat cadrul de cooperare privind gestionarea frontierei şi a migraţiei, informează Agerpres.
"După un proiect-pilot reuşit trecem la cadrul de cooperare. Acesta va ajuta la migraţie, cooperare poliţienească şi returnări", a scris comisarul european pentru Afaceri Interne, Ylva Johansson, pe platforma X.
Atenţia se va concentra în special pe sprijinul pentru măsuri consolidate cu privire la gestionarea frontierelor, azilul şi primirea migranţilor, sistemul de returnare şi cooperarea consolidată între forţele de poliţie în spaţiul Schengen şi pe începerea pregătirilor pentru implementarea Noului Pact privind migraţia şi azilul în Bulgaria şi România, în particular în legătură cu planurile de implementare naţionale.